คริปโตส่วนใหญ่นั้นอาจใช้เวลาหลายนาที หรือหลายชั่วโมงในการทำธุรกรรมให้เสร็จสมบูรณ์ ทั้งนี้อาจขึ้นอยู่กับความแออัดบนเครือข่าย ค่าธรรมเนียมเครือข่าย และเวลาในการยืนยันบล็อก แต่ในเรื่องของระดับความปลอดภัยก็ยังคงน่าเชื่อถืออยู่ และในขณะเดียวกัน ความแปรปรวนของเวลาในการทำธุรกรรมดังที่กล่าวข้างต้นอาจส่งผลต่อประโยชน์ที่ผู้ใช้งานจะได้รับ โดยเฉพาะอย่างยิ่งรายการธุรกรรมที่ต้องอาศัยเรื่องความเร็วเป็นหลัก เช่น ธุรกรรมการชำระเงินของธุรกิจค้าปลีก เป็นต้น ในทางกลับกันการทำธุรกรรมผ่าน Dash นั้นเกือบจะเสร็จสิ้นในทันที ซึ่งการยืนยันรายการธุรกรรมใช้เวลาเพียงแค่ 1 – 2 วินาทีเท่านั้น อีกทั้งผู้รับปลายทางยังได้รับเงินในทันทีอีกด้วย และด้วยความเร็วในระดับพริบตาเดียวนี้ทำให้คุณสามารถทำธุรกรรมกับ Dash ได้เปรียบเสมือนกับการใช้จ่ายด้วยเงินสดบนโลกแห่งความเป็นจริง